FI Euroopan unionin virallinen lehti L 61/25

KOMISSION DIREKTIIVI 2005/21/EY,

annettu 7 päivänä maaliskuuta 2005,

ajoneuvojen dieselmoottoreiden päästöjen vähentämiseksi toteutettavia toimenpiteitä koskevan jäsenvaltioiden lainsäädännön lähentämisestä annetun neuvoston direktiivin 72/306/ETY mukauttamisesta tekniikan kehitykseen

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisöjen perustamissopimuksen,

ottaa huomioon ajoneuvojen dieselmoottoreiden päästöjen vähentämiseksi toteutettavia toimenpiteitä koskevan jäsenvaltioiden lainsäädännön lähentämisestä 2 päivänä elokuuta 1972 annetun neuvoston direktiivin 72/306/ETY (1) ja erityisesti sen 4 artiklan,

sekä katsoo seuraavaa:

(1) Neuvoston direktiivi 72/306/ETY on yksi moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (2) mukaisista erityisdirektiiveistä.

(2) Siten direktiivin 70/156/ETY säännöksiä, jotka liittyvät ajoneuvojärjestelmiin, osiin ja erillisiin teknisiin yksiköihin, sovelletaan direktiiviin 72/306/ETY.

(3) Direktiivin 70/156/ETY 9 artiklan 2 kohdassa, sellaisena kuin se on muutettuna direktiivillä 92/53/ETY (3), säädetään erityisdirektiivien ja Yhdistyneiden kansakuntien Euroopan talouskomission (UN-ECE) sääntöjen vastaavuudesta. Siksi on tarpeen yhdenmukaistaa UN-ECE:n säännön nro 24 ja kansainvälisten standardien kanssa tekniset vaatimukset, jotka liittyvät pakokaasujen opasiteetin mittauksessa käytetyn savutusmittarin valonlähteeseen. Lisäksi on tarpeen yhdenmukaistaa testeissä käytettävä polttoaine neuvoston direktiivissä 88/77/ETY (4) päästöjen mittauksessa sallitun polttoaineen kanssa.

(4) Tämän direktiivin säännökset ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivin 72/306/ETY liitteet tämän direktiivin liitteen mukaisesti.

2 artikla

Alkaen 9 päivästä maaliskuuta 2006 jäsenvaltiot

— eivät enää saa myöntää EY-tyyppihyväksyntää direktiivin 70/156/ETY 4 artiklan 1 kohdan mukaisesti, ja

— voivat kieltäytyä myöntämästä kansallista tyyppihyväksyntää,

uudelle ajoneuvotyypille dieselmoottorin epäpuhtauspäästöihin liittyvällä perusteella, jos ajoneuvotyyppi ei ole direktiivin 72/306/ETY, sellaisena kuin se on muutettuna tällä direktiivillä, säännösten mukainen.

Tämä direktiivi ei mitätöi direktiivin 72/306/ETY mukaisesti aikaisemmin annettua hyväksyntää eikä se estä tällaisen hyväksynnän laajentamista sen direktiivin vaatimusten mukaisesti, jonka nojalla hyväksyntä on annettu.

3 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 8 päivään maaliskuuta 2006 mennessä. Niiden on ilmoitettava tästä komissiolle viipymättä. Jäsenvaltioiden on sovellettava tätä direktiiviä 9 päivästä maaliskuuta 2006 alkaen.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

4 artikla

Tämä direktiivi tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

5 artikla

Tämä direktiivi on osoitettu jäsenvaltioille.

Tehty Brysselissä 7 päivänä maaliskuuta 2005. Komission puolesta Markos KYPRIANOU Komission jäsen

(1) EYVL L 190, 20.8.1972, s. 1. Direktiivi sellaisena kuin se on viimeksi muutettuna komission direktiivillä 97/20/EY (EYVL L 125, 16.5.1997, s. 21).

(2) EYVL L 42, 23.2.1970, s. 1. Direktiivi sellaisena kuin se on viimeksi muutettuna komission direktiivillä 2004/104/EY (EUVL L 337, 13.11.2004, s. 13).

(3) EYVL L 225, 10.8.1992, s. 1.

(4) EYVL L 36, 9.2.1988, s. 33. Direktiivi sellaisena kuin se on muutettuna komission direktiivillä 2001/27/EY (EYVL L 107, 18.4.2001, s. 10).